Louise de Waal-moordverdagte het nie erken hy is “Sondag-verkragter”Die polisie het berigte ontken dat die man wat in hegtenis geneem is rakende die ontvoering en moord van Louise de Waal erken het dat hy die “Sondag-verkragter” is. Die ondersoekbeampte, ao. Peet du Toit, sê daar is wel ŉ streng vermoede dat die man die “Sondag-verkragter” is. Hy sê die polisie volg alle leidrade op en sal teen Maandag wanneer die verdagte in die hof verskyn eers met duidelikheid kan sê of hy die “Sondag-verkragter” is. Die verdagte het erken dat hy De Waal Woensdag ontvoer en vermoor het. ŉ Verkoolde lyk is Woensdagmiddag op ŉ verlate plaas in Magaliesburg gevind. Die polisie vermoed dit is De Waal se lyk. Die verdagte het homself Donderdagoggend by die Margate polisiestasie oorgegee. Die “Sondag-verkragter” word gesoek in verband met minstens nege sake verkragting en een van moord. Die “Sondag-verkragter” het verlede jaar na bewering twee skoolmeisies in Pretoria-Wes ontvoer. Die een meisie het glo uit die ontvoerder se bakkie gespring en is dood. Die ander meisie is verkrag. Die “Sondag-verkragter” word verbind met verkragtings in Vanderbijlpark, Krugersdorp, Potchefstroom, Pretoria en Rustenburg. Die verdagte is volgens mediaberigte getroud met ŉ 6-jarige seuntjie. Hy werk glo vir ŉ maatskappy wat plafonne installeer aan die Wes Rand.